PATVIRTINTA

Klaipėdos Vydūno gimnazijos

direktoriaus 2019 m. kovo 29 d.

įsakymu Nr. V1-86

(Klaipėdos Vydūno gimnazijos

direktoriaus 2020 m. kovo 5 d.

įsakymo Nr. V1-60 redakcija)

**PRIIMAMŲ MOKINIŲ MOTYVACIJOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Priimamų mokinių motyvacijos vertinimo tvarkos aprašas (toliau – Aprašas) nustato motyvacijos vertinimo eigą ir formas, vertintojų skyrimo principus ir kompetenciją, vertinimo rezultatų paskelbimo ir apeliacijų pateikimo tvarką.

2. Aprašo tikslas – organizuoti mokinių priėmimą į Klaipėdos Vydūno gimnazijos (toliau – gimnazija) 1–8, I–IV klases, atsižvelgiant į mokinių motyvaciją, meninių, pažintinių, socialinių įgūdžių vertinimo rezultatus.

3. Gimnazijoje įgyvendinami Humanistinės kultūros ugdymo menine veikla sampratos, patvirtintos Lietuvos Respublikos švietimo ir mokslo ministro 2012 m. lapkričio 16 d. įsakymu Nr. V-1595, elementai.

**II SKYRIUS**

**MOTYVACIJOS VERTINIMAS**

4. Priimant į gimnaziją vykdomas mokinių motyvacijos vertinimas, kai norinčiųjų mokytis yra daugiau nei laisvų vietų ir tokį priėmimo būdą nustatė Klaipėdos miesto savivaldybės taryba, priskirdama aptarnavimo teritorijas. Motyvacijos vertinimas vykdomas nustatant priimamų mokinių:

4.1. pažintinius, socialinius įgūdžius 1–4 klasėse (asmeniniai, mokėjimo mokytis, komunikavimo, socialiniai-pilietiniai, kultūriniai, kūrybiškumo ir kt.) pagal 1 priede nustatytus vertinimo kriterijus;

4.2. meninius sugebėjimus 1–8, I–IV klasėse (taikomieji, patirtiniai, analitiniai dailės, muzikos, teatro srityse) pagal 2 priede nustatytus vertinimo kriterijus. Vertinami sugebėjimai tik tos meno srities, kurią kandidatas pageidauja rinktis;

4.3. dalykines žinias 5–8, I–IV klasėse (lietuvių kalba ir matematika).

5. Motyvacijos įvertinimas fiksuojamas balais:

5.1. aukščiausias pažintinių, dalykinių žinių, socialinių įgūdžių įvertinimas – 8 taškai, tai sudaro 45 % galimų surinkti taškų;

5.2. aukščiausias meninių gebėjimų įvertinimas – 10 taškų, tai sudaro 55 % galimų surinkti taškų;

5.3. surinktų taškų suma konvertuojama į galutinį vertinimo rezultatą balais:

|  |  |
| --- | --- |
| **Taškai** | **Galutinis vertinimo rezultatas balais** |
| 18 | 10 |
| 17 | 9 |
| 16 | 8 |
| 15 | 7 |
| 14 | 6 |
| 13 | 5 |
| 12 | 4 |
| 11 | 3 |
| 10 | 2 |
| 9 | 1 |
| 8–1 | 0 |
| Nedalyvauta vertinime | 0 |

*2020, Nr. V1-60 pakeitimas*

6. Motyvacijos vertinimas nevykdomas mokiniams, baigusiems gimnazijos žemesnes klases ir pageidaujantiems tęsti mokymąsi gimnazijoje pagal aukštesnio lygmens ugdymo programą. Laikoma, kad jie turi 10 balų vertinimą.

**III SKYRIUS**

**MOTYVACIJOS VERTINIMO ORGANIZAVIMAS IR VYKDYMAS**

7. Motyvacijos vertinimui ir vykdymui gimnazijos direktoriaus įsakymu sudaroma vykdymo ir vertinimo komisija (toliau – komisija).

8. Asmuo, turintis privačių interesų dėl vertinamų kandidatų, negali būti komisijos nariu.

9. Komisiją sudaro:

9.1. kandidatų į 1 klases motyvacijos vertinimui: administratorius, komisijos pirmininkas, pradinių klasių, muzikos, teatro, dailės mokytojai ir gimnazijos psichologas;

9.2. kandidatų į 2–8, I–IV klases motyvacijos vertinimui: administratorius, komisijos pirmininkas, lietuvių kalbos, matematikos, pradinių klasių, muzikos, teatro, dailės mokytojai.

10. Vertintojų skaičius nustatomas, atsižvelgus į kandidatų skaičių.

11. Kandidatų į 1 klases motyvacijos vertinimas vyksta 3 dienas po 2,5 val., kandidatų į 2–8, I–IV klases – 1 dieną.

12. Komisijos narių funkcijos:

12.1. administratorius parenka užduočių atlikimo patalpas, suskirsto kandidatus į grupes, rengia kandidatų sąrašus, sudaro motyvacijos vertinimo tvarkaraštį, užtikrina tvarką vertinimo metu;

12.2. vertintojai įvertina kandidatų motyvaciją, pasibaigus vertinimui, užpildo vertinimo protokolus ir teikia juos komisijos pirmininkui;

12.3. komisijos pirmininkas vadovauja komisijos darbui, sudaro kandidatų vertinimų suvestinę, kurią teikia gimnazijos mokinių priėmimo komisijos pirmininkui.

13. Kandidatų motyvacijos vertinimai vykdomi Klaipėdos miesto savivaldybės Ugdymo ir kultūros departamento Švietimo skyriaus vedėjo įsakymu patvirtintais terminais.

14. Informacija apie motyvacijos vertinimą skelbiama gimnazijos interneto svetainėje ([www.vyduno.lt](http://www.vyduno.lt))

**IV SKYRIUS**

**MOTYVACIJOS VERTINIMO REZULTATŲ PASKELBIMAS IR APELIACIJŲ NAGRINĖJIMAS**

15. Gimnazijos mokinių priėmimo komisija organizuoja savivaldybės informacinėje priėmimo į mokyklas sistemoje (toliau – Sistema) užregistruotuose priėmimo prašymuose pateiktų duomenų patikrą, protokoliniu nutarimu tvirtina kandidatų motyvacijos vertinimo rezultatus ir su kandidatų priėmimu susijusias išvadas teikia gimnazijos direktoriui.

16. Kandidatai, jų tėvai su motyvacijos vertinimo rezultatais gali susipažinti individualiai gimnazijos raštinėje gimnazijos interneto svetainėje nustatytais terminais.

17. Apeliacijos dėl motyvacijos vertinimo teikiamos gimnazijos direktoriui per 3 darbo dienas nuo kandidatų informavimo apie rezultatus pradžios.

18. Apeliacijų nagrinėjimą ir pakartotinį motyvacijos vertinimą pagal poreikį organizuoja gimnazijos direktorius.

19. Apeliacijos nagrinėjamos 3–5 darbo dienas, apie jos rezultatus gimnazijos direktorius informuoja apeliantus.

**V SKYRIUS**

**BAIGIAMOSIOS NUOSTATOS**

20. Aprašo įgyvendinimo kontrolę vykdo gimnazijos direktorius.

21. Pasibaigus apeliacijų teikimo ir nagrinėjimo terminui, bet ne vėliau kaip 2 dienos iki pagrindinio priėmimo vykdymo Sistemos pagrindu, gimnazijos direktorius organizuoja kiekvieno pretendento surinktų balų už motyvacijos vertinimą suvedimą į Sistemą

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos miesto savivaldybės administracijos

Ugdymo ir kultūros departamento

Švietimo skyriaus vedėjo

2020 m. kovo 4 d. Nr. ŠV1-91

Priimamų mokinių motyvacijos vertinimo tvarkos aprašo 1 priedas

**PAŽINTINIŲ, SOCIALINIŲ ĮGŪDŽIŲ VERTINIMO KRITERIJAI**

1. **BENDRAVIMO ĮGŪDŽIAI:**

|  |  |
| --- | --- |
| **Taškai** | **Vertinimo kriterijai** |
| **4** | * Geba išklausyti pedagogą, kitus vaikus, laikosi aptartų veiklos taisyklių. Pokalbio metu, atlikdamas žodines užduotis ir žaisdamas, sulaukia savo eilės kalbėti, noriai papildo ar pataiso kitų vaikų atsakymus, iškart supranta žodžiu pateiktas užduočių instrukcijas * Vaiko mokėjimą suprasti instrukcijas parodo žaidybinių užduočių atlikimas, kai reikia žodinę informaciją „paversti vaizdais“ (nupiešti), geba apibūdinti artimiausios aplinkos objektus (daiktus, reiškinius), juos sugrupuoti, pavadinti grupę, palyginti objektų ypatybes ir apie tai papasakoti kitiems * Vaikas įdėmiai išklauso skaitomą istoriją. Supranta istorijos įvykius, veikėjų poelgių priežastis, įžvelgia priežasties-pasekmės ryšius ir juos pakomentuoja grupei * Vaikas išlaiko dėmesį, sėkmingai užbaigia užduotis, pastebimas noras imtis veiklos, nesėkmės neišmuša „iš vėžių“, bando toliau dirbti ir bendrauti. Su kitais vaikais draugiškas, mandagus |
| **3** | * Geba išklausyti pedagogą, kitus vaikus, laikosi aptartų veiklos taisyklių, tačiau kartais tenka jas priminti, paskatinti laikytis. Pokalbio metu, atliekant žodines užduotis ir žaidžiant, kai kada vaikui sunkiau sekasi sulaukti savo eilės kalbėti. Vaikas stokoja aktyvumo, nelinkęs dalintis nuomone, kai kada patiria sunkumų ir nesupranta žodžiu pateiktų užduočių instrukcijų, prireikia papildomo paaiškinimo * Žodinę informaciją geba „paversti vaizdais“ (nupiešti). Atliktose užduotyse pastebimi 1–2 netikslumai. Vaikui sekasi apibūdinti artimiausios aplinkos objektus (daiktus, reiškinius), juos sugrupuoti, bet prireikia pagalbos (kitų vaikų ar suaugusiojo) pavadinti grupę, palyginti jų ypatybes ir apie tai papasakoti kitiems * Vaikas įdėmiai išklauso skaitomą istoriją, supranta įvykius, veikėjų poelgių priežastis, bet priežasties-pasekmės ryšius paaiškina su kitų pagalba, pritrūksta argumentų nuomonei. Išlaiko dėmesį, iki galo sėkmingai užbaigia užduotis. Stebimas vaiko noras imtis veiklos. Nesėkmės kartais išmuša „iš vėžių“, bet padrąsintas ir paskatintas tęsia veiklą. Su kitais vaikais draugiškas, mandagus |
| **2** | * Sunkiau sekasi išklausyti pedagogą ir kitus vaikus, dažnai dėmesys nukrypsta į pašalinius dalykus, sunku laikytis veiklos taisyklių, tenka duoti pastabas, paskatinti. Pokalbio metu, atlikdamas žodines užduotis, žaisdamas dažnai patiria sunkumų sulaukti savo eilės kalbėti * Vaikas stokoja motyvuoto aktyvumo, vangiai dalyvauja arba nedalyvauja pokalbyje, dažnai nesupranta žodžiu pateiktų užduočių instrukcijų, prireikia papildomo paaiškinimo su palengvinančiais pavyzdžiais * Atliekant žaidybinę užduotį, vaikui sunkiai sekasi žodinę informaciją „paversti vaizdais“ (nupiešti), pastebimi 3–5 netikslumai atliktose užduotyse.Vaikui sunku apibūdinti artimiausios aplinkos objektus (daiktus, reiškinius), juos sugrupuoti, nepavadina grupės, nepalygina jų ypatumų * Vaikas neįdėmiai klausosi skaitomos istorijos, nepakankamai suvokia istorijos įvykius, tik su pagalba paaiškina veikėjų poelgių priežastis ar priežasties-pasekmės ryšius, nepakomentuoja nuomonės * Vaiko dėmesys blaškus, pastangos nenuoseklios, sunku iki galo savarankiškai užbaigti užduotis, trūksta motyvacijos imtis veiklos. Nesėkmės išmuša „iš vėžių“, net padrąsintas ir paskatintas ne visada tęsia veiklą. Kartais stebimas nepakankamai draugiškas elgesys (pvz., pasišaipo, pastumia kitus vaikus ir pan.) |
| **1** | * Nesiklauso pedagogų pateikiamų užduočių instrukcijų, jų nesuvokia net papildomai kelis kartus paaiškinus ir pateikus palengvinančių pavyzdžių. Vaikas nesulaukia eilės kalbėti arba išvis atsisako kalbėti, bendrauti su pedagogais, kitais vaikais. * Vaikas išvis negeba žodžiu pateiktų žaidybinės užduoties instrukcijų „paversti vaizdais“ arba netikslumų skaičius viršija tiksliai pavaizduotų objektų skaičių, negeba apibūdinti artimiausios aplinkos objektų, nepavadina objektų grupių * Nesiklauso skaitomos istorijos, išvis nedalyvauja grupinėje veikloje, aptariant istoriją. Viso užsiėmimo metu dėmesys blaškus, pastangos nenuoseklios. Kartais pastebimas nepakankamai draugiškas elgesys (pvz., pasišaipo iš kitų, pastumia vaikus ir pan.) |

1. **PAŽINTINIAI ĮGŪDŽIAI:**

|  |  |
| --- | --- |
| **Taškai** | **Vertinimo kriterijai** |
| **4** | * Pasakoja apie gamtos reiškinius, geba paaiškinti, kokie reiškiniai patinka ir kodėl; domisi aplinkos daiktais, geba papasakoti, kam jie skirti * Skiria ir pavadina formas, nusako daiktų dydį, erdvinę padėtį; lygina, gretina, grupuoja daiktus * Atidžiai klausosi skaitomo teksto, geba atsakyti į klausimus, dalinasi teksto sukeltomis mintimis, apibūdina iliustracijas, geba sukurti pasakojimą pagal paveikslėlių seriją * Aiškiai apibūdina, pasakoja, svarsto apie žaislą |
| **3** | * Mokytojui padedant pasakoja apie reiškinius, aplinkos daiktus, jų paskirtį * Daugeliu atveju skiria ir pavadina formas, nusako daiktų dydį, erdvinę padėtį; gretina, grupuoja, daiktus * Atidžiai klausosi skaitomo teksto, mokytojui padedant atsako į klausimus, dalinasi teksto sukeltomis mintimis, apibūdina iliustracijas, kuria pasakojimą pagal paveikslėlių seriją * Mokytojui padedant pasakoja apie žaislą, kalba vidutiniškai raiškiai |
| **2** | * Atsakydamas į pateiktus klausimus apie gamtos reiškinius, aplinkos daiktus, daro klaidų * Nedėmesingai klausosi skaitomo teksto, mokytojui padedant negeba atsakyti į daugelį klausimų, sunkiai apibūdina iliustracijas, nepavyksta pagal paveikslėlius sukurti pasakojimo * Mokytojui padedant trumpai apibūdina žaislą |
| **1** | * Neatpažįsta gamtos reiškinių, nežino daiktų paskirties * Klaidingai pavadina arba nežino formų pavadinimų, nenusako daiktų dydžio, erdvinės padėties; negeba gretinti, grupuoti * Nesiklauso skaitomo teksto, nesugeba atsakyti į klausimus, nesidomi iliustracijomis ir paveikslėlių serija. Neįsitraukia į pokalbį apie žaislą |

\_\_\_\_\_\_\_\_\_\_\_\_\_\_\_\_\_\_\_\_\_\_

Priimamų mokinių motyvacijos vertinimo tvarkos aprašo 2 priedas

**MENINIŲ SUGEBĖJIMŲ VERTINIMO KRITERIJAI**

1. **DAILĖS SRITIS:**

Vertinimo aspektai:

* kūrinio idėja (tema);
* dailės technikos taikymo įgūdžiai;
* meninės išraiškos priemonių naudojimas;
* kūrinio meninė visuma.

|  |  |  |
| --- | --- | --- |
| **Taškai** | **Vertinimo kriterijai** | **Pastabos** |
| **10–9** | * Kūrinio idėja (tema) aiški, autentiška ir originali * Tikslingai taikoma pasirinkta dailės technika, puikūs dailės technikos taikymo įgūdžiai * Prasmingai naudojamos meninės išraiškos priemonės (kompozicija, ritmas, linijos, spalvos, formos ir kt.) savitai perteikia kūrinio idėją. Kūrinyje atsispindi puikūs dailės raiškos įgūdžiai * Pasirinktos raiškos priemonės (dailės technika, vaizdavimo būdas, meninės išraiškos elementai) sudaro meninę visumą. Kūrybinis darbas yra užbaigtas ir išpildytas | * **10 taškų** skiriama, jei darbas taip įvertinamas pagal 4 kriterijus * **9 taškai** skiriami, jei darbas taip įvertinamas pagal 2–3 kriterijus |
| **8–7** | * Kūrinio idėja (tema) aiški, tačiau pasigendama autentiškumo ir originalumo * Tikslingai taikoma pasirinkta dailės technika, tačiau pasigendama dailės technikos taikymo įgūdžių * Meninės išraiškos priemonės atskleidžia kūrinio idėją, bet dalis jų naudojamos nepagrįstai. Dailės raiškoje yra savitumo * Pasirinktos raiškos priemonės sudaro meninę visumą, tačiau kūrybiniam darbui trūksta užbaigtumo ir/arba išpildymo | * **8 taškai** skiriami, jei darbas taip įvertinamas pagal 4 kriterijus * **7 taškai** skiriami, jei darbas taip įvertinamas pagal 2–3 kriterijus |
| **6–5** | * Kūrinio idėja (tema) numanoma, stokojama autentiškumo ir originalumo * Taikant dailės techniką pasigendama vieno ar kito esminio technikos taikymo (tinkamo medžiagų pasirinkimo, kūrybos įrankių valdymo ir pan.) įgūdžio * Naudojamos meninės išraiškos priemonės kūrinio idėją atskleidžia minimaliai. Minimalūs dailės raiškos įgūdžiai * Dalis pasirinktų raiškos priemonių jungiamos į meninę visumą, dalis – ne. Kūrybiniam darbui trūksta užbaigtumo ir/arba išpildymo | * **6 taškai** skiriami, jei darbas taip įvertinamas pagal 2–3 kriterijus * **5 taškai** skiriami, jei darbas taip įvertinamas pagal 4 kriterijus |
| **4–3** | * Kūrinio idėja (tema) neaiški, neoriginali, neautentiška. * Dailės technikos taikymo įgūdžiai fragmentiški * Meninės išraiškos priemonės naudojamos netikslingai, dailės raiškos įgūdžiai nesuformuoti * Pasirinktos raiškos priemonės naudojamos netikslingai. Kūrybinis darbas neužbaigtas, trūksta išpildymo | * **4 taškai** skiriami, jei darbas taip įvertinamas pagal 2–3 kriterijus * **3 taškai** skiriami, jei darbas taip įvertinamas pagal 4 kriterijus |
| **2–1** | * Kūrinio idėja (tema) neįžvelgiama * Dailės technikos taikymo įgūdžiai nesuformuoti * Naudojamos meninės išraiškos priemonės trukdo suvokti kūrinio idėją, dailės raiškos įgūdžiai nesuformuoti * Pasirinktos raiškos priemonės naudojamos chaotiškai. Kūrybinis darbas neužbaigtas, išpildymas chaotiškas | * **2 taškai** skiriami, jei darbas taip įvertinamas pagal 2–3 kriterijus * **1 taškas** skiriamas, jei darbas taip įvertinamas pagal 4 kriterijus |

1. **MUZIKOS SRITIS:**

Vertinamos sritys:

* + Intonavimas;
  + Ritmo pajauta;
  + Vokaliniai sugebėjimai;
  + Muzikos nuotaikos pajauta

|  |  |  |
| --- | --- | --- |
| **Taškai** | **Vertinimo kriterijai** | **Pastabos** |
| **10–9** | * + Intonuoja platesnės nei oktavos apimties melodijas. Intonacija tiksli, atliekant melodiją aiškiai jaučiami atraminiai dermės laipsniai   + Puikūs vokaliniai sugebėjimai. Dainuoja lengvai, neįsitempęs. Įsijaučia į muzikos nuotaiką, charakteringai perteikia jos charakterį   + Tiksliai pakartoja ritminį pratimą. Ritmuodamas išlaiko tempą, pratimo apimtį. Be klaidų atkartoja panaudotus skambiuosius judesius   + Puikiai jaučia muzikos nuotaiką, ją išraiškingai ir savitai perteikia balsu, veidu, judesiu | * + **10 taškų** skiriama, jei taip įvertinama pagal 4 kriterijus   + **9 taškai** skiriami, jei taip įvertinama pagal 2–3 kriterijus |
| **8–7** | * + Intonuoja oktavos apimties melodijas. Intonacija pakankamai tiksli, atliekant melodiją jaučiami atraminiai dermės laipsniai   + Geri vokaliniai sugebėjimai. Dainuoja pakankamai lengvai, neįsitempęs, charakteringai atlieka tik kai kuriuos dainos momentus   + Ritminį pratimą pakartoja su nedideliais netikslumais, tačiau ritmuodamas išlaiko tempą, pratimo apimtį. Pasitaiko nedidelių klaidų atkartojant panaudotus skambiuosius judesius   + Gerai jaučia muzikos nuotaiką, ją pakankamai išraiškingai perteikia balsu, veidu, judesiu | * + **8 taškai** skiriami, jei taip įvertinama pagal 4 kriterijus   + **7 taškai** skiriami, jei taip įvertinama pagal 2–3 kriterijus |
| **6–5** | * + Intonuoja 4–5 tonų apimties melodijas pirmoje oktavoje. Intonacija ne visada tiksli, atliekant melodiją jaučiami atraminiai dermės laipsniai   + Vidutiniai vokaliniai sugebėjimai. Dainuoja įsitempęs, nepakankamai lengvai, perteikdamas dainos nuotaiką stokoja charakteringumo   + Ritminį pratimą pakartoja netiksliai, ritmuodamas neišlaiko tempo, pratimo apimties. Esama klaidų atkartojant panaudotus skambiuosius judesius   + Silpnai jaučia muzikos nuotaiką, stokoja išraiškingumo ją perteikiant balsu, veidu, judesiu | * + **6 taškai** skiriami, jei taip įvertinama pagal 2–3 kriterijus   + **5 taškai** skiriami, jei taip įvertinama pagal 4 kriterijus |
| **4–3** | * + Intonuoja 4–5 tonų apimties melodijas jam patogiu aukščiu. Intonacija ne visada tiksli, nepakankamai jaučiami atraminiai dermės laipsniai   + Silpni vokaliniai sugebėjimai. Dainuoja įsitempęs, neišraiškingai   + Ritminį pratimą pakartoja su klaidomis, ritmuodamas keičia tempą, pratimo apimtį. Klysta atkartojant panaudotus skambiuosius judesius   + Muzikos nuotaikos pajausti nepavyksta, formalus balso, veido, judesio panaudojimas ją perteikiant | * + **4 taškai** skiriami, jei taip įvertinama pagal 2–3 kriterijus   + **3 taškai** skiriami, jei taip įvertinama pagal 4 kriterijus |
| **2–1** | * + Intonuoja 2–3 tonų apimties melodijas jam patogiu aukščiu. Intonacija netiksli, nejaučiami atraminiai dermės laipsniai   + Labai silpni vokaliniai sugebėjimai. Dainuoja susikaustęs, atsiribodamas nuo dainos nuotaikos   + Ritminį pratimą kartoja su ryškiomis klaidomis, keisdamas tempą, apimtį ir panaudotus skambiuosius judesius   + Abejingas muzikinei veiklai, į muzikos nuotaikos pajautos ir išraiškos užduotis neįsitraukia | * + **2 taškai** skiriami, jei taip įvertinama pagal 2–3 kriterijus   + **1 taškas** skiriamas, jei taip įvertinama pagal 4 kriterijus |

1. **TEATRO SRITIS:**

Vertinamos aspektai:

* Kūrybiškumas, artistiškumas;
* Scenos kalba;
* Scenos judesys, kūno plastika;
* Improvizavimas.

|  |  |  |
| --- | --- | --- |
| **Taškai** | **Vertinimo kriterijai** | **Pastabos** |
| **10–9** | * Drąsiai ir išraiškingai pristato save, savarankiškai ir savitai kuria savo vaidmenį duotose teatrinėse aplinkybėse, noriai fantazuoja, vaidina pasitelkdamas vaizduotę * Kalba aiškiai ir organiškai (natūraliai). Puiki tarties, kirčiavimo, norminės lietuvių kalbos kokybė * Atlikdamas plastines užduotis juda tikslingai ir laisvai. Geba judesiu išraiškingai perteikti idėją (temą, personažą). Puiki kūno koordinacija * Lengvai įsitraukia į improvizavimui pasiūlytas skirtingas (nuotaika, tematika) užduotis. Vaidina spontaniškai, vedamas kūrybinio impulso | * **10 taškų** skiriama, jei taip įvertinama pagal 4 kriterijus * **9 taškai** skiriami, jei taip įvertinama pagal 2–3 kriterijus |
| **8–7** | * Pasitiki savimi, savarankiškai kuria savo vaidmenį duotose teatrinėse aplinkybėse, vaizduotę pasitelkia padedamas mokytojo * Kalba aiškiai, bet nepakankamai organiškai. Gera tarties, kirčiavimo, norminės lietuvių kalbos kokybė * Atlikdamas plastines užduotis juda tikslingai ir pakankamai laisvai. Judesiu perteikia idėją tik padedamas mokytojo. Gera kūno koordinacija * Lengvai įsitraukia tik į kai kurias improvizavimui pasiūlytas užduotis. Vaidina spontaniškai, tačiau pirmiausia stebi kitus, prisijungia padedamas mokytojo | * **8 taškai** skiriami, jei taip įvertinama pagal 4 kriterijus * **7 taškai** skiriami, jei taip įvertinama pagal 2–3 kriterijus |
| **6–5** | * Nedrąsus, kurdamas savo vaidmenį teatrinėse aplinkybėse kopijuoja kitus arba laukia mokytojo nurodymų, vengia fantazuoti, pasitelkti vaizduotę * Kalba nepakankamai aiškiai ir organiškai. Viešai kalbėdamas jaudinasi, vidutinė tarties, kirčiavimo, norminės lietuvių kalbos kokybė * Atlikdamas plastines užduotis juda netikslingai, atkartodamas kitus. Judesiu perteikia idėją tik paprašytas mokytojo. Vidutinė kūno koordinacija * Į improvizavimui pasiūlytas užduotis įsitraukia tik pamatęs, kaip veikia kiti. Linkęs kopijuoti, vengia būti spontanišku, prisijungia tik paprašytas mokytojo | * **6 taškai** skiriami, jei taip įvertinama pagal 2–3 kriterijus. * **5 taškai** skiriami, jei taip įvertinama pagal 4 kriterijus. |
| **4–3** | * Susikaustęs, savo vaidmenį duotose teatrinėse aplinkybėse kuria tik skatinamas mokytojo, nejaukiai jaučiasi skatinamas fantazuoti ar įsivaizduoti * Kalba neaiškiai. Žema tarties, kirčiavimo, norminės lietuvių kalbos kokybė * Atlikdamas plastines užduotis jaučiasi nejaukiai, juda netikslingai ir chaotiškai. Silpna kūno koordinacija * Į improvizavimui pasiūlytas užduotis įsitraukia tik paprašytas mokytojo. Vengia būti spontanišku, prisijungia nenoriai | * **4 taškai** skiriami, jei taip įvertinama pagal 2–3 kriterijus * **3 taškai** skiriami, jei taip įvertinama pagal 4 kriterijus. |
| **2–1** | * Abejingas, vaidmenį kuria tik pakartodamas mokytojo ar kitų vaikų pavyzdžius * Nedrįsta viešai kalbėti * Neatlieka plastinių užduočių, tik stebi kitus * Neatlieka improvizacinių užduočių, tik stebi kitus | * **2 taškai** skiriami, jei taip įvertinama pagal 2–3 kriterijus * **1 taškas** skiriamas, jei taip įvertinama pagal 4 kriterijus |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_